Baksteen tref vrou in motorColeen Johnson en haar man, Ben. Foto: Facebook Coleen Johnson, ŉ paramedikus en ma van ŉ sesjarige dogter, moes bebloed na veiligheid ry nadat ŉ man ŉ baksteen deur haar motorruit op ŉ Kaapstadse snelweg geslinger het. Johnson, ŉ paramedikus van ER24, het Donderdag aan Maroela Media gesê sy het Dinsdagoggend haar en haar man, Ben, se huis in Rondebosch verlaat en was omstreeks 05:30 op die M5-snelweg op pad werk toe, toe sy ŉ man in die middel van die snelweg sien loop het. Sy was alleen in die motor. “Ek het aanvanklik gedink die man is dronk. Ek was in die vinnige baan en moes spoed verminder, want dit het gelyk of hy voor my gaan inloop,” het Johnson verduidelik. “Ek het stadiger nader gery en toeter gedruk dat die man uit die pad uit moet kom. Toe ek weer sien, het hy sy arm gelig en ŉ halwe baksteen deur die bestuurdersruit gegooi wat my teen my kop getref het.” Johnson het gesê sy het dadelik voet in die hoek gesit en weggery, terwyl die man doodluiters verder gestap het. Sy het ER24 se beheerkamer gebel en hulp ontbied, waarna ŉ ambulans in haar rigting gestuur is. Sy het sowat ŉ kilometer verder gery tot waar die ambulans haar gekry en na ŉ nabygeleë hospitaal geneem het. Sy het ŉ kneuswond en sny aan die regterkant van haar kop opgedoen, asook snyplekkies waar die glas van die ruit haar getref het. “Ek het later na my motor gekyk, en gesien die raam tussen die twee deure is erg beskadig. Dit het die meeste van die trefslag gebreek. As dit nie eerste getref is nie, sou ek baie erger seergekry het.” Johnson is oortuig daarvan dat die man gepoog het om haar te kaap en het padgebruikers versoek om te alle tye waaksaam te wees. “Ek dink dit is ŉ les vir ons almal. As jy iemand sien ronddwaal op die pad in die vroeë oggendure of laataand, verwag die ergste. Ry so vinnig en so ver weg van hulle as moontlik. Moenie stadiger ry of toeter druk nie,” het sy gewaarsku. Werner Vermaak, woordvoerder van ER24, het aan Maroela Media gesê hulle is baie dankbaar dat Johnson nie ernstig beseer is nie. “Die voorval is heeltemal ongevraag en ons hoop dat ŉ ernstige poging deur die plaaslike wetstoepassers aangewend gaan word om die betrokke persoon of persone aan te keer,” het hy gesê. Die polisie ondersoek die voorval. Niemand is nog teen Woensdagmiddag in verband met die voorval in hegtenis geneem nie.